"Fil-festa l-Ħamrun isir iċ-ċentru ta' Malta!" – x'se jagħmlu bla festa l-Ħamruniżi?
Bħal-lum, is-soltu, il-Ħamrun ikun miżgħud sa ruħ ommu bin-nies għall-festa ta' San Gejtanu. Din is-sena, iżda, it-toroq Ħamruniżi baqgħu mneżża' minn dak kollu li ta' kull sena matul il-ġimgħa tal-festa jagħti l-ħajja lil din il-lokalità. F'liema jiem, fost l-oħrajn, jispikka l-ispirtu festiv liema bħalu li l-partitarji tal-Miskina u dawk tat-Tamal joħolqu f'kemm ili ngħidlek anki taħt il-qilla tax-xemx. Fost dawk li n-namra għall-festa ta' San Gejtanu tbaqbaq f'demmhom bil-bosta, James De Giorgio u Shawn Farrugia, Ħamruniżi minn ġuf ommhom. F'kummenti lil tvm.com.mt Shawn, Tamli li fost l-oħrajn l-hena tiegħu jpaxxi widnejh jisma' l-marċi tal-Banda San Gejtanu u James, partitarju tal-Miskina li għall-festa jtella' għadd ta' bnadar fuq il-bejt fosthom waħda twila sitt metri stqarru li matul il-festa xi botta bejn il-ħbieb 'l hemm u 'l hawn ma tonqosx għalkemm qalu li spiss tara 'l kulħadd jitħallat qisu xejn mhu xejn. Minkejja li qalb James u Shawn tħabbat għal ilwien differenti, iż-żewġ partitarji qalulna li l-festa ta' San Gejtanu dejjem jistennewha b'daqstant ħerqa hekk kif fost l-oħrajn tfakkarhom f'meta l-kummerċ fil-Ħamrun kien fl-aqwa tiegħu meta t-tnejn kienu għadhom ħalib ommhom fi snienhom. Qalu, li fil-festa, bħal dak iż-żmien, il-Ħamrun jieħu l-ħajja peress li jiġbed lejh għexieren ta' eluf ta' persuni minn kull rokna ta' Malta. Din is-sena, bħal bosta dilettanti oħra tal-festi madwar Malta u Għawdex, James u Shawn kellhom jibqgħu bix-xewqa. Qalu, li jittamaw li minn hawn u sen'oħra kollox ikun għadda b'wiċċ il-ġid ħalli lkoll ipattu għal dak li sfaw imċaħħda minnu din is-sena. Sors: Shawn Farrugia Sors: Shawn Farrugia Sors: Shawn Farrugia Sors: Shawn Farrugia